ddrg/super_eurlex huggingface dataset:
Virallinen lehti nro C 102 , 03/04/1998 s. 0061



KIRJALLINEN KYSYMYS E-2603/97 komissiolle esittäjä(t): Encarnación Redondo Jiménez (PPE) (1. syyskuuta 1997) Aihe: Komission jäsenen Emma Boninon julkilausumat Isosta-Britanniasta peräisin olevan naudanlihan viennistä Emma Bonino antoi keskiviikkona 2. heinäkuuta 1997 eri viestimille julkilausumia Isosta-Britanniasta peräisin olevan lihan viennistä eri maihin. Onko komissio arvioinut tällaisten julkilausumien sopivuutta? Onko se arvioinut, miten ne vaikuttavat 1. komission toiminnan uskottavuuteen terveyden ja kuluttajien suojelemisessa? 2. yhteisön naudanliha-alaan? Komission jäsenen Emma Boninon komission puolesta antama yhteinen vastaus kirjallisiin kysymyksiin E-2576/97, E-2577/97, E-2578/97, E-2603/97, E-2604/97 ja E-2605/97 (14. lokakuuta 1997) Komissio ilmoitti 2. heinäkuuta 1997 petoksen paljastumisesta. Petos liittyi Isosta-Britanniasta peräisin olevan lihan laittomaan vientiin muihin jäsenvaltioihin ja kolmansiin maihin. Avoimuusperiaatteen mukaisesti ja pyrkien täyttämään velvoitteensa Euroopan parlamenttiin nähden komissio on pitänyt Euroopan parlamentin ja jäsenvaltiot ajan tasalla kaikesta tässä asiassa tapahtuneesta kehityksestä. Tapahtumien alkuvaiheessa espanjalainen yritys, jolla on sama nimi kuin Guinea-Bissauhun sijoittuneella yrityksellä, joutui väärien syytösten kohteeksi. Myöhemmin kuitenkin havaittiin erään toisen espanjalaisen yrityksen vastaanottaneen 200 tonnia lihaa yhdeltä syytteeseen asetetuista belgialaisyrityksistä. Espanjan viranomaiset, joille komissio on asiasta ilmoittanut, tutkivat parhaillaan asiaa. Komissio tietää, että joillakin tiedoista voi olla mahdollisesti vaikutuksia lihamarkkinoihin, mutta katsoi kuitenkin, että on tärkeämpää tiedottaa asiasta kuluttajille avoimuusperiaatteen mukaisesti. Arvoisien parlamentin jäsenten mainitsema tapahtuma ei kuitenkaan ole vaikuttanut markkinoihin. Jäsenvaltioiden komissiolle [viikottain] toimittamien tietojen perusteella Yhdistyneestä kuningaskunnasta heinäkuussa laittomasti vietyä lihaa koskevat paljastukset eivät ole vaikuttaneet lihan tukkukauppahintaan. Komissio on yhä sitä mieltä, että sen velvollisuutena on tiedottaa tämäntyyppisistä asioista Euroopan parlamentille ja jäsenvaltioille sekä tarvittaessa kuluttajille sitä mukaa, kuin asiassa tapahtuu kehitystä. Sitä paitsi naudan spongiformista enkefalopatiaa koskevien suositusten seurannasta vastaava tilapäinen toimikunta on hyväksynyt laajalti tämän menettelyn.
Virallinen lehti nro C 102 , 03/04/1998 s. 0072



KIRJALLINEN KYSYMYS E-2610/97 neuvostolle esittäjä(t): Graham Watson (ELDR) (1. syyskuuta 1997) Aihe: Luonnonmukaisen maanviljelyn menetelmät Aikooko puheenjohtaja ilmaista kantansa käynnissä olevasta neuvottelukierroksesta, joka koskee eurooppalaisia standardeja luonnonmukaisen karjankasvatuksen alalla? Tietääkö puheenjohtaja, että ehdotetut säännökset aiheuttavat nykyisin huolestuneisuutta monien niiden luonnonmukaista maanviljelyä harjoittavien joukossa, jotka ovat juuri muuttamassa tilojansa luonnonmukaisiksi ja niiden, jotka haluaisivat muuttaa niitä? Vastaus (17. marraskuuta 1997) Komissio teki 29. heinäkuuta 1996 neuvostolle ehdotuksen asetukseksi (KOM (96)366) maataloustuotteiden luonnonmukaisesta tuotantotavasta ja siihen viittaavista merkkinnöistä maataloustuotteissa ja elintarvikkeissa annetun asetuksen (ETY) N:o 2092/91 täydentämisestä kotieläintuotannon osalta. Neuvosto kuuli Euroopan paralmenttia asiassa 12. syyskuuta 1996 ja parlamentti antoi lausuntonsa 14. toukokuuta 1997 pidetyssä istunnossa. Voidakseen jatkaa asian käsittelyä, neuvosto odottaa komission muutettua ehdotusta, jonka se antaa Euroopan parlamentin antaman lausunnon johdosta. Neuvosto on täysin tietoinen siitä, kuinka tärkeä tämä ehdotus on, ja aikoo tällä asetuksella vastata niiden maanviljelijöiden odotuksiin, jotka ovat mukana kehittämässä luonnonmukaista viljelyä kotieläintuotannon alalla.
Virallinen lehti nro C 117 , 16/04/1998 s. 0169



KIRJALLINEN KYSYMYS E-3308/97 komissiolle esittäjä(t): Florus Wijsenbeek (ELDR) (20. lokakuuta 1997) Aihe: Eurooppa-koulun tarve Haagissa Onko komissio tietoinen, että Rijswijkissä sijaitsevan Euroopan patenttiviraston henkilökunnan lapsilla ei ole Eurooppa-koulua, kun taas viraston pääkonttorissa Münchenissä työskentelevien lapsilla on sellainen? Katsooko komissio, että on tärkeää perustaa Eurooppa-koulu Rijswijkissä sijaitsevan Euroopan patenttiviraston, Noordwijkissä sijaitsevan Euroopan avaruusjärjestön ja Haagin lähellä sijaitsevan Europolin henkilökunnan lapsille? Jos vastaus on myönteinen, aikooko komissio aloittaa keskustelut kansallisten viranomaisten kanssa, joiden tehtävänä olisi tarjota tilat? Mikäli näin ei tehdä, miksi ei? Voiko komissio ilmoittaa myös, aiotaanko Eurooppa-kouluja perustaa muihin Euroopan kaupunkeihin (esimerkiksi Dubliniin, Alicanteen ja Kööpenhaminaan), joihin vuonna 1992 päätettiin perustaa yhteisön elimiä? Komission jäsenen Erkki Liikasen komission puolesta antama vastaus (17. marraskuuta 1997) Eurooppa-koulujen perustamista koskevassa, 13 päivänä huhtikuuta 1962 hyväksytyssä pöytäkirjassa määrätään, että Eurooppa-kouluiksi nimitettyjä laitoksia voidaan perustaa sopimuspuolten alueelle Euroopan yhteisöjen henkilöstön lasten yhteistä kouluttamista varten. Tämän määräyksen estämättä 15 päivänä syyskuuta 1975 allekirjoitetussa lisäpöytäkirjassa varattiin mahdollisuus perustaa Eurooppa-koulu Müncheniin Euroopan patenttiviraston henkilöstön lasten yhteistä kouluttamista varten. Koulu perustettiin vuonna 1977. Kyseisessä pöytäkirjassa ei määrätty Eurooppa-koulun perustamisesta Rijswijkiin. Komission mielestä sen toimivaltaan ei kuulu tehdä aloitetta uusien Eurooppa-koulujen perustamisesta muiden kuin yhteisön elinten tarpeiden tyydyttämiseksi. Sitä vastoin kun kyse on yhteisön hajautetuista erillisvirastoista, kuten Dublinissa, Alicantessa ja Kööpenhaminassa sijaitsevista virastoista, jotka mainitaan arvoisan Euroopan parlamentin jäsenen tekemässä kirjallisessa kysymyksessä, komissio voi tukea Eurooppa-koulun perustamispyyntöä, jos se osoittautuu tarpeelliseksi näiden virastojen moitteettomalle toiminnalle ja jos huomioon otettavat arviointiperusteet (mahdollinen oppilasmäärä, vastaanottavan jäsenvaltion käyttöön asettamat tilat, budjettikehys) täyttyvät. Joka tapauksessa johtokunnan on päätettävä uusien Eurooppa-koulujen perustamisesta yksimielisesti. Johtokunta on hallitustenvälinen elin, joka koostuu jäsenvaltioiden kansallisesta opetuksesta tai kulttuurisuhteista ulkomaiden kanssa vastaavista ministereistä ja jonka jäsen myös komissio on.
Virallinen lehti nro C 102 , 03/04/1998 s. 0109



KIRJALLINEN KYSYMYS E-2750/97 komissiolle esittäjä(t): Kyösti Virrankoski (ELDR) (1. syyskuuta 1997) Aihe: Maatalouden tilatarkastukset Komission edustajat suorittavat maatiloilla tarkastuksia, jolloin he yhdessä kansallisten viranomaisten kanssa tarkastavat, onko EU:n maataloustuen kohteet ilmoitettu oikein. Tarkastajien käyttäytyminen antaa kuitenkin aihetta kysymykseen. Onko oikein, että tilatarkastajat tunkeutuvat maatilalle esimerkiksi isännän 50-vuotisjuhlapäivänä, kuten Suomessa on tapahtunut? On myös väitetty, että tarkastajat ovat kieltäneet lehtikuvaajia ottamasta valokuvia itsestään. Pätevätkö tilatarkastajiin normaalit kohteliaisuus- ja huomaavaisuussäännöt vai toimivatko he kuten totalitaarisessa valtiossa? Komission jäsenen Franz Fischlerin komission puolesta antama vastaus (23. syyskuuta 1997) Yksityiskohtaisempien tietojen puuttuessa esitettyihin kysymyksiin ei ole mahdollista vastata nimenomaisesti. Näitä asioita voidaan kuitenkin käsitellä yleisesti. Komission edustajat tarkastavat maatiloja yhdessä kansallisten valvontaviranomaisten kanssa kansallisten valvontamenettelyjen havainnoimiseksi ja arvioimiseksi. Tarkastettavat maatilat valitaan usein sattumanvaraisesti, ja tavallisesti tarkastuksia voidaan siirtää ainoastaan jos odottamattomista olosuhteista aiheutuu vaivaa maanviljelijälle tai eläimille. Tarkastukset pyritään suorittamaan suunnitelmien mukaisesti, mutta niistä voidaan joustaa hieman (esimerkiksi lykkäämällä tarkastusta parilla päivällä), jos maanviljelijä perustellusti osoittaa tarkastuksen ajankohdan olevan sopimaton. Suorittaessaan maatilatarkastuksia ja jäsenvaltion menojen tilintarkastuksia komission virkamiesten on käyttäydyttävä tahdikkaasti kaikkia osapuolia kohtaan kaikissa tilanteissa, kuitenkin tilintarkastuksen tavoitteista tinkimättä. Komission virkamiehiä on opastettu olemaan herättämättä tilintarkastusten aikana tarpeetonta lehdistön huomiota, koska tarkastusten tulokset on toimitettava ensimmäiseksi esimiehille, mutta myös koska maataloustukien hakemiseen liittyvien yksittäisten ihmisten oikeuksia halutaan suojella.
Virallinen lehti nro C 102 , 03/04/1998 s. 0105



KIRJALLINEN KYSYMYS E-2732/97 komissiolle esittäjä(t): Alexandros Alavanos (GUE/NGL) (1. syyskuuta 1997) Aihe: Onnettomuudet ja tieturvallisuus Kreikassa Eurostatin tietojen mukaan (Weekly Europe No 1011) Kreikassa on Euroopan unionin korkein kuolleisuus liikenneonnettomuuksissa ja se on 47,5 % korkeampi kuin Euroopan unionin keskiarvo. Komission tietojen mukaan maanteillä sattuneiden onnettomuuksien välittömien kustannusten unionissa arvioidaan olevan 15 mrd ecua vuodessa, menetetyn taloudellisen voiton arvo on vielä 30 mrd lisää, kivun ja vaivan ¨kustannus¨ on 100 miljoonaa lisää jne. Komissiolta kysytään: 1. Onko sillä käytettävissään vastaavat Kreikkaa koskevat kustannusarviot? 2. Onko sillä käytettävissään Kreikassa sattuneiden kuolemaan johtaneiden onnettomuuksien tärkeimpien syiden arviointia koskevia tietoja? 3. Mitä toimenpiteitä (välittömiä tai välillisiä) EU voi toteuttaa edistääkseen ongelman hoitamista? Komission jäsenen Neil Kinnockin komission puolesta antama vastaus (6. lokakuuta 1997) Vuonna 1994 Kreikassa kuoli 2050 ja loukkaantui 29722 henkilöä liikenneonnettomuuksissa. Tämä vastaa noin 987 kuolemantapausta miljoonaa rekisteröityä henkilöautoa kohden. Vastaava luku yhteisössä on 298 kuolemantapausta miljoonaa rekisteröityä henkilöautoa kohden. Komissiolla ei ole tarkkoja arvioita liikenneonnettomuuksien kustannuksista Kreikassa. Komission vuoden 1997 asiakirjassa esitetty arvio eli miljoona ecua jokaista kuolonuhria kohden viittaisi siihen, että liikenneonnettomuuksista aiheutui Kreikassa vuonna 1994 noin 2000 miljoonan ecun kustannukset. Tarkempia tietoja liikenneonnettomuuksista Kreikassa ja liikenneonnettomuuksien taloudellisista seurauksista löytyy tiedonannosta ¨Liikenneturvallisuuden edistäminen EU:ssa¨ ((KOM(97) 131. )). Kyseisessä tiedonannossa ehdotetaan joitain toimenpiteitä, joilla liikenneonnettomuuksien määrää voitaisiin vähentää.
Virallinen lehti nro C 102 , 03/04/1998 s. 0011



KIRJALLINEN KYSYMYS E-2071/97 komissiolle esittäjä(t): Jaak Vandemeulebroucke (ARE) (19. kesäkuuta 1997) Aihe: Yhteisön rahoitustuki ympäristöalalla Budjettikohdan B4-306 perusteella myönnetään avustuksia ympäristönsuojelun yhteydessä. Virallisessa lehdessä C 148, 16.5.1997, on julkaistu luettelo järjestöistä, jotka saivat tällaista rahoitusta. Voiko komissio kertoa, minkä hankkeen jätti käsiteltäväksi ¨European Golf Association¨? Voiko komissio antaa enemmän tietoa tästä järjestöstä? Voidaanko yhtiöjärjestys panna liitteeksi, ja voidaanko minulle toimittaa viimeaikainen luettelo hallituksen jäsenistä? Voiko komissio ilmoittaa minulle, missä määrin näiden varojen asianmukaista kuluttamista valvotaan? Komission jäsenen Ritt Bjerregaardin komission puolesta antama vastaus (22. syyskuuta 1997) European Golf Associationin esittämää hanketta koskevan selvityksen osalta parlamentin jäsentä pyydetään tutustumaan vastauksiin, jotka on annettu parlamentin jäsen De Coenen esittämiin kysymyksiin H-503/96 ((Euroopan parlamentin keskustelut 19.6.1996, Euroopan yhteisöjen virallisen lehden liite N:o 4*484, s. 222 * 223. )) ja H-605/96 ((Euroopan parlamentin keskustelut 17.7.1996, Euroopan yhteisöjen virallisen lehden liite N:o 4*486, s. 224. )). Jäljennös European Golf Associationin säännöistä ja luettelo hallintokomitean jäsenistä lähetetään suoraan parlamentin jäsenelle sekä parlamentin sihteeristöön. Komissio on seurannut säännöllisesti hankkeen edistymistä. Hanke huipentuu syyskuun lopulla 1997 tapahtuvaan ¨Committed to Green¨- kampanjan käynnistämiseen Euroopan ja Yhdysvaltojen välisen Ryder Cup -golfturnauksen yhteydessä. Hankkeen valmistumisen jälkeen sen johtajan on esitettävä lopullinen kertomus suoritetusta työstä ja lopulliset tilit, joista ilmenevät kaikki asiaan liittyvät menot, sekä lopullinen tase. Komissio tarkistaa nämä tiedot varmistuakseen siitä, että työ on suoritettu asianmukaisesti ja että se vastaa siihen liittyviä kokonaiskustannuksia.
Virallinen lehti nro C 102 , 03/04/1998 s. 0095



KIRJALLINEN KYSYMYS E-2698/97 komissiolle esittäjä(t): Maartje van Putten (PSE) (1. syyskuuta 1997) Aihe: Papua-Uuden-Guinean mielenosoittajat 1. a) Onko komissio tietoinen siitä, että Papua-Uudella-Guinealla on asetettu syytteeseen Jonathan O'ata, John Kawowo, Powes Parkop ja John Napu, joilla oli johtava asema mielenosoitusten järjestämisessä maaliskuussa 1997 sen johdosta, että Papua-Uuden-Guinean viranomaiset käyttivät palkkasotureita Bougainvillessä? 1. b) Jos on, seuraako se näiden syytteiden edistymistä? 2. Onko komissio Amnesty Internationalin kanssa samaa mieltä siitä, että jos nämä ihmiset tuomitaan ja vangitaan, heitä on pidettävä poliittisina vankeina ja että tämä loukkaisi Papua-Uuden-Guinean suhteellisen avointa poliittista ilmastoa? 3. Mitkä ovat komission mielestä mahdollisuudet vaatia Papua-Uuden-Guinean-suhteissa ihmisoikeuksia ja poliittisia oikeuksia kunnioittavaa oikeudenkäyntiä? Komission jäsenen João de Deus Pinheiron komission puolesta antama vastaus (7. lokakuuta 1997) Komissio on seurannut tarkasti syytteeseen asetettujen Jonathan O'atan, John Kawowon, Powes Parkopin ja John Napun tapausta. Maassa muodostettiin uusi hallitus kesäkuisten vaalien jälkeen 29. heinäkuuta 1997. Tämän jälkeen kävi heti selväksi, että uusi hallitus pyrki kansalliseen sovintoratkaisuun Sandline-palkkasoturikriisiä koskevissa asioissa. Edellämainitut neljä henkilöä saapuivat kuitenkin oikeuden kuultaviksi 29. elokuuta 1997, missä heitä syytettiin laittomasta kokoontumisesta. Syyttäjä ei ollut ilmeisesti kuitenkaan valmistellut tapaustaan riittävästi ja se pyysikin tuomaria siirtämään oikeudenkäyntiä, ehdottamatta kuitenkaan uutta päivämäärää. Puolustus ei hyväksynyt tätä ja lopulta syytteistä luovuttiin. Tapausta voidaan siis pitää loppuunkäsiteltynä.
Virallinen lehti nro C 102 , 03/04/1998 s. 0111



KIRJALLINEN KYSYMYS E-2759/97 komissiolle esittäjä(t): Gerhard Schmid (PSE) (1. syyskuuta 1997) Aihe: Euroopan rautateiden perhelippu Ranskassa ja Saksassa on olemassa niin sanottu rautateiden perhelippu, joka tunnustetaan molemmissa maissa. 1. Eikö olisi toivottavaa, että Euroopan unionissa otetaan käyttöön kaikissa jäsenvaltioissa voimassa oleva rautateiden perhelippu, jotta junalla matkustamisesta saadaan kiinnostavampaa ja perheitä voidaan tukea? 2. Aikooko komissio tehdä tätä koskevan aloitteen? Jos ei, miksi ei, jos aikoo, minkälaisen aloitteen? Komission jäsenen Neil Kinnockin komission puolesta antama vastaus (7. lokakuuta 1997) Komissio myöntää rautateiden perhelipuista olevan selvää hyötyä perheille ja rautateiden käyttöasteelle, mutta katsoo kuitenkin, että hinnastot ja alennukset ovat itsenäistä liiketoimintaa harjoittavien rautatieyhtiöiden oma asia. Toissijaisuusperiaatteen vuoksi on sitä paitsi jäsenvaltioiden asia päättää, missä määrin ne haluavat tukea julkisen liikenteen maksujen alentamista. Tämän vuoksi komissio ei aio tehdä erityistä aloitetta yhteisönlaajuisesta perhelipusta.
Virallinen lehti nro C 102 , 03/04/1998 s. 0062



KIRJALLINEN KYSYMYS E-2605/97 komissiolle esittäjä(t): Jesús Cabezón Alonso (PSE) ja Juan Colino Salamanca (PSE) (1. syyskuuta 1997) Aihe: Komission jäsenen julkilaumat Ison-Britannian liha-alan markkinoista Tiedotusvälineet kertoivat 2. heinäkuuta 1997 komission jäsenen Emma Boninon ilmoittaneen, että Isosta-Britanniasta peräisin olevaa laitonta lihaa on päätynyt eräiden Euroopan unionin maiden markkinoille. Komissio ilmoitti 3. heinäkuuta, että kyseistä laitonta brittilihaa ei ole viety Espanjan markkinoille. Kuka komissiossa ottaa vastuun siitä, että eräissä Euroopan unionin maissa liha-alan markkinat olivat edellä mainitun julkilausuman vuoksi vaarassa romahtaa? Kuka komissiossa ottaa vastuun siitä, että kuluttajia säikyteltiin julkilausumilla, joita on sittemmin oikaistu tai täsmennetty? Komission jäsenen Emma Boninon komission puolesta antama yhteinen vastaus kirjallisiin kysymyksiin E-2576/97, E-2577/97, E-2578/97, E-2603/97, E-2604/97 ja E-2605/97 (14. lokakuuta 1997) Komissio ilmoitti 2. heinäkuuta 1997 petoksen paljastumisesta. Petos liittyi Isosta-Britanniasta peräisin olevan lihan laittomaan vientiin muihin jäsenvaltioihin ja kolmansiin maihin. Avoimuusperiaatteen mukaisesti ja pyrkien täyttämään velvoitteensa Euroopan parlamenttiin nähden komissio on pitänyt Euroopan parlamentin ja jäsenvaltiot ajan tasalla kaikesta tässä asiassa tapahtuneesta kehityksestä. Tapahtumien alkuvaiheessa espanjalainen yritys, jolla on sama nimi kuin Guinea-Bissauhun sijoittuneella yrityksellä, joutui väärien syytösten kohteeksi. Myöhemmin kuitenkin havaittiin erään toisen espanjalaisen yrityksen vastaanottaneen 200 tonnia lihaa yhdeltä syytteeseen asetetuista belgialaisyrityksistä. Espanjan viranomaiset, joille komissio on asiasta ilmoittanut, tutkivat parhaillaan asiaa. Komissio tietää, että joillakin tiedoista voi olla mahdollisesti vaikutuksia lihamarkkinoihin, mutta katsoi kuitenkin, että on tärkeämpää tiedottaa asiasta kuluttajille avoimuusperiaatteen mukaisesti. Arvoisien parlamentin jäsenten mainitsema tapahtuma ei kuitenkaan ole vaikuttanut markkinoihin. Jäsenvaltioiden komissiolle [viikottain] toimittamien tietojen perusteella Yhdistyneestä kuningaskunnasta heinäkuussa laittomasti vietyä lihaa koskevat paljastukset eivät ole vaikuttaneet lihan tukkukauppahintaan. Komissio on yhä sitä mieltä, että sen velvollisuutena on tiedottaa tämäntyyppisistä asioista Euroopan parlamentille ja jäsenvaltioille sekä tarvittaessa kuluttajille sitä mukaa, kuin asiassa tapahtuu kehitystä. Sitä paitsi naudan spongiformista enkefalopatiaa koskevien suositusten seurannasta vastaava tilapäinen toimikunta on hyväksynyt laajalti tämän menettelyn.
Virallinen lehti nro C 117 , 16/04/1998 s. 0064



KIRJALLINEN KYSYMYS E-2773/97 komissiolle esittäjä(t): Angela Sierra González (GUE/NGL) (1. syyskuuta 1997) Aihe: Espanjalaisten kalastusalusten pidättäminen ja Espanjan ja Marokon välisen kalastussopimuksen rikkominen Tammikuun 1995 jälkeen Marokon viranomaiset ovat pidättäneet espanjalaisia laivoja Marokon kalavesillä 17 kertaa. Ilmeisesti, ja niin kuin Espanjan Agadirin (Marokko) konsuli on julkisesti todennut, Marokon viranomaiset eivät koskaan tee Euroopan komissiolle ilmoitusta pidättämisestä Euroopan unionin ja Marokon välisessä kalastussopimuksessa määrätyssä 48 tunnin määräajassa. Lisäksi näyttää siltä, että pakotemenettely, jota espanjalaiset varustamot voivat käyttää jälkeenpäin, ei turvaa vastatoimia, koska tehdyistä rikkomusta ei ole luotettavia todisteita, lasteja koskevia ilmoituksia, jne. Onko komissio tietoinen edellä kuvatuista seikoista? Saako komissio Marokon hallitukselta ilmoituksen maan kalavesillä pyytävien espanjalaisten laivojen pidätyksistä Marokon ja EU:n välisen kalastussopimuksen mukaisesti? Onko niitä tullut? Montako? Mitä toimenpiteitä komissio aikoo toteuttaa, mikäli sopimusta on todella rikottu? Tietääkö komissio, täyttääkö pidätettyjen laivojen käytettävissä oleva pakotemenettely vähimmäisvaatimukset menettelyn avoimuuden ja totuudellisuuden varmistamiseksi? Komission jäsenen Emma Boninon komission puolesta antama vastaus (3. lokakuuta 1997) Yhteisön ja Marokon välisen uuden kalastussopimuksen voimaantulon jälkeen Marokon viranomaiset ovat yleensä ilmoittaneet sopimuksen liitteessä II olevan VIII luvun mukaisesti 48 tunnin määräajassa Rabatissa sijaitsevalle komission edustustolle alusten pysäyttämisestä. Kalastusaluksen pysäyttämisen yhteydessä varustaja voi kalastussopimuksen VII luvun (3 kohdan) mukaan valita Marokon lainsäädännössä määritellyn asteikon mukaisen sakon maksamisen ja oletetun rikkomuksen tuomioistuimessa tapahtuvan kiistämisen välillä. Komissio on aina saanut Rabatissa sijaitsevan edustustonsa välityksellä tiedon kaikista Marokon viranomaisten suorittamista yhteisön alusten pysäyttämisistä. Komissio on aina vaatinut, että Marokon viranomaiset noudattavat kaikkia sopimukseen sisältyviä ehtoja, jotka koskevat Marokon kalastusvyöhykkeellä kalastamaan oikeutettujen yhteisön kalastusalusten pysäyttämismenettelyä, jotta yhteisön varustajien oikeudet voidaan varmistaa. Viime aikoina tapahtuneiden pysäyttämisten vuoksi komissio on kuitenkin esittänyt järjestettäväksi kalastussopimusta käsittelevän sekakomitean kokouksen pysäyttämismenettelyjen parantamismahdollisuuksien selvittämiseksi ja avoimuuden ja tiedottamisen varmistamiseksi mahdollisimman tehokkaalla tavalla.
KIRJALLINEN KYSYMYS E-2641/97 komissiolle esittäjä(t): Luigi Vinci (GUE/NGL) (1. syyskuuta 1997)

Aihe: RESIDER I - ja II -ohjelmat Lombardiassa

Yhteisön RESIDER I - ja II -ohjelmilla tuetaan järjestelyjä teollisuustuotannon uudelleensuuntaamiseksi kriisissä olevilla rauta- ja terästeollisuuden alueilla ja käytöstä poistetuissa tuotantolaitoksissa, edistämällä erityisesti pienten ja keskisuurten yritysten syntymistä työllisyystason parantamiseksi kyseisillä alueilla: tämän olisi toteuduttava myös tietyillä Lombardian alueen seuduilla, kuten Sesto San Giovannin kunnassa, Bresciassa ja Bergamon ja Brescian provinssin joissakin kunnissa. Sebino-Valle Camonican seudulla RESIDER-varoja on kuitenkin käytetty sellaisten rakenteiden perustamiseen, jotka eivät liity millään tavoin ohjelman hengen ja kirjaimen mukaisiin pyrkimyksiin; näitä ovat Darfo Boario Terme'n monikäyttökongressikeskus, Palaghiaccio-jäähalli Ponte di Legnossa sekä uimahalli Loveressa. On ilmeistä, että näiden hankkeiden seurauksena ei ole työllistetty uudelleen rauta- ja terästeollisuuden tuotannonaloilta poistettua työvoimaa. Lombardian aluehallinnon edustuslaitoksen toimeenpaneva elin (Giunta Regionale) hyväksyi kuitenkin 25.10.1996 RESIDER II -ohjelman (1994 - 1997) varoista annettavan rahoituksen hakemista koskevan ilmoituksen; vaarana on, että nämä varat kohdennetaan hankkeille, joilla ei ole mitään yhtymäkohtia tuotannon uudelleen suuntaamisen kanssa rauta- ja terästeollisuusalueilla.

1. Aikooko komissio suorittaa tarkistuksia saadakseen selville, mikä on ollut RESIDER I - ja II -ohjelmien varojen todellinen käyttö Lombardian alueella? Jos näin on, milloin ja millä tavoin?

2. Eikö komissio pidä välttämättömänä selvittää, mitkä ovat tehtyjen investointien työllisyysvaikutukset ja asettaa uusien yhteisön tukien myöntämisen edellytykseksi, että laaditaan todella toimiva suunnitelma yhteiskunnallisesti hyödyllisen työllistymisen edistämiseksi ja rauta- ja terästeollisuuden alalla tarpeettoman suureksi käyneen työvoiman työllistämiseksi uudelleen?

Komission jäsenen Monika Wulf-Mathiesin komission puolesta antama vastaus (24. syyskuuta 1997)

Komissio seuraa RESIDER-ohjelmien täytäntöönpanoa rakennerahastoja koskevien asetusten mukaisesti perustettujen seurantakomiteoiden kautta. Se myös tarkastaa toimenpiteitä paikan päällä kyseisten asetusten mukaisesti.

Italiaa koskevien RESIDER-ohjelmien osalta parlamentin jäsenen mainitsemat hankkeet kuuluvat toimenpideohjelmiin, jotka komissio on hyväksynyt ennakkoarvion perusteella. Ohjelmissa noudatetaan komission kyseiselle yhteisöaloitteelle hyväksymiä suuntaviivoja; aloitteella pyritään edistämään terästeollisuuden taantumisesta kärsivien alueiden elinkeinoelämän rakenneuudistusta erityisesti uusiin taloudellisen toiminnan muotoihin kannustamalla ja ympäristöä parantamalla.

Komission käytettävissä olevien tietojen mukaan Lombardian RESIDER I -ohjelmaan kuuluvilla alueilla on onnistuttu luomaan yli 600 työpaikkaa, mikä merkitsee suunnitelman etenevän tuloksellisesti.